**К ОПУБЛИКОВАНИЮ**

**КОМИ РЕСПУБЛИКАЛӦН**

ОЛАНПАС

**Коми Республика мутасын тыр арлыдтӧмъяслӧн делӧяс да**

**налысь инӧдъяс дорйӧм серти комиссияяслысь удж нуӧдан**

**юалӧмъяс серти Коми Республикаса ӧткымын оланпастэчас актӧ вежсьӧмъяс пыртӧм йылысь**

Примитӧма Коми Республикаса

Каналан Сӧветӧн 2020 вося йирым тӧлысь 20 лунӧ

**1 статья.** Пыртны «Коми Республикаын тыр арлыдтӧмаясӧс дӧзьӧртӧмлунысь да инӧд торкалӧмысь ӧлӧдан ӧткымын мера йылысь» Коми Республикаса Оланпаслӧн 6 статьяӧ (Коми Республикаса канму власьт органъяслӧн индӧд-тшӧктӧмъяс, 2008, 12 №, 718 ст.; 2009, 33 №, 604 ст.; 2010, 17 №, 395 ст.; 2011, 48 №, 1370 ст.; 2013, 32 №, 579 ст.; 2014, 13 №, 221 ст.; 30 №, 605 ст.; 2015, 8 №, 93 ст.; 21 №, 277 ст.; 2016, 12 №, 141 ст.; 21 №, 321 ст.; 2017, 21 №, 350 ст.; 2018, 18 №, 320 ст.; 2019, 7 №, 87 ст.) татшӧм вежсьӧмъяс:

1. 1 юкӧн гижны тадзи:

«1. Тыр арлыдтӧмъяслӧн делӧяс да налысь инӧдъяс дорйӧм серти комиссияяс координируйтӧны тыр арлыдтӧмъясӧс дӧзьӧртӧмлунысь да инӧд торкалӧмысь ӧлӧдан системаса органъяслысь да учреждениеяслысь татшӧм удж, кыдзи тыр арлыдтӧмъяслӧн дӧзьӧртӧмлунысь, эновтӧмлунлысь, наӧн инӧд торкалӧмысь да йӧзкотырлы паныд вӧчӧмторъясысь ӧлӧдӧм, талы отсалысь помкаяс да условиеяс эрдӧдӧм да бырӧдӧм, тыр арлыдтӧмъяслысь инӧдъяс да оланпас серти интересъяс дорйӧмсӧ могмӧдӧм, пикӧ воӧм тыр арлыдтӧмъясӧс социально-педагогическӧя реабилитируйтӧм, тыр арлыдтӧмъясӧс мыж вӧчӧмӧ, инӧдлы паныд да (либӧ) йӧзкотырлы паныд мукӧд вӧчӧмторйӧ кыскан случайяс, а сідзжӧ найӧс асьсӧ вийӧмӧ кыскан случайяс эрдӧдӧм да дугӧдӧм серти.».

2. 2 юкӧнын «Коми Республикаса районъясса, республика тӧдчанлуна каръясса комиссияяс» кывъяс вежны «Районъясса, каръясса комиссияяс, кодъяс уджалӧны Коми Республикаын муниципальнӧй юкӧнъяслӧн мутасын,» кывъясӧн.

**2 статья.** Пыртны «Коми Республика мутасын тыр арлыдтӧмъяслӧн делӧяс да налысь инӧдъяс дорйӧм серти комиссияяслысь уджсӧ лӧсьӧдӧмкӧд да збыльмӧдӧмкӧд йитчӧм ӧткымын юалӧм йылысь» Коми Республикаса Оланпасӧ (Коми Республикаса канму власьт органъяслӧн индӧд-тшӧктӧмъяс, 2014, 27 №, 506 ст.; 2015, 21 №, 276 ст.; 2017, 21 №, 350 ст.; 2018, 18 №, 320 ст.) татшӧм вежсьӧмъяс:

1. 3 статьялӧн 2 юкӧнса 2, 3 пунктъяс гижны тадзи:

«2) республиканскӧй комиссияӧн, мутас комиссияясӧн ӧлӧдан системаса органъяслысь да учреждениеяслысь уджсӧ координируйтан да налӧн удж бӧрся мониторинг нуӧдан пӧрадок;

3) республиканскӧй комиссияӧн, мутас комиссияясӧн Коми Республика мутасын, Коми Республикаын муниципальнӧй юкӧнлӧн мутасын лӧсялӧмӧн тыр арлыдтӧмъяслӧн дӧзьӧртӧмлунысь да наӧн инӧд торкалӧмъясысь ӧлӧдӧм серти удж йылысь отчётъяс дасьтан да найӧс Коми Республикаса Веськӧдлан котырӧ, Коми Республикаса олӧмӧ пӧртысь власьт органъясӧ, Коми Республикаын муниципальнӧй районъяслӧн да кар кытшъяслӧн муниципальнӧй юкӧнъясса меставывса асвеськӧдлан органъясӧ ыстан пӧрадок (водзӧ – меставывса асвеськӧдлан органъяс);».

2. 4 статьяса 1 ‒ 3 юкӧнъяс гижны тадзи:

«1. Республиканскӧй комиссия, мутас комиссияяс асланыс уджмогъяс серти:

1) координируйтӧны ӧлӧдан системаса органъяслысь да учреждениеяслысь татшӧм уджсӧ, кыдзи тыр арлыдтӧмъяслӧн дӧзьӧртӧмлунысь, эновтӧмлунлысь, инӧд торкалӧмысь да йӧзкотырлы паныд вӧчӧмторъясысь ӧлӧдӧм, талы отсалысь помкаяс да условиеяс эрдӧдӧм да бырӧдӧм, тыр арлыдтӧмаяслысь инӧдъяс да оланпас серти интересъяс дорйӧмсӧ могмӧдӧм, пикӧ воӧм тыр арлыдтӧмаясӧс социально-педагогическӧя реабилитируйтӧм, тыр арлыдтӧмаясӧс мыж вӧчӧмӧ, инӧдлы паныд да (либӧ) йӧзкотырлы паныд мукӧд вӧчӧмторйӧ кыскан случайяс, а сідзжӧ найӧс асьсӧ вийӧм вылӧ кыскан случайяс эрдӧдӧм да дугӧдӧм, мониторитӧны Россия Федерацияса оланпастэчасӧн да Коми Республикаса оланпастэчасӧн урчитӧм мындаын да пӧрадокын налысь уджсӧ;

2) могмӧдӧны тыр арлыдтӧмъяслысь инӧдъяс да оланпас серти интересъяс доръян да бӧр сетан, найӧс став сикас дзескӧдӧмысь, найӧс физическӧя либӧ психическӧя нартитӧмысь, увтыртӧмысь, лёктор налы вӧчӧмысь, сексуальнӧя да мукӧд ногӧн нартитӧмысь доръян, тыр арлыдтӧмъяслӧн дӧзьӧртӧмлунлы, эновтӧмлунлы, инӧд торкалӧмлы да йӧзкотырлы паныд удж вӧчӧмлы помкаяс да условиеяс эрдӧдан да бырӧдан мераяс збыльмӧдӧмсӧ;

3) видлалӧны-туялӧны тыр арлыдтӧмъяслӧн дӧзьӧртӧмлунлысь да инӧд торкалӧмлысь помкаяссӧ да условиеяссӧ, кутшӧмъясӧс эрдӧдӧмаӧсь ӧлӧдан системаса органъяс да учреждениеяс, примитӧны найӧс бырӧдан мераяс;

4) вынсьӧдӧны тыр арлыдтӧмъяслӧн дӧзьӧртӧмлунысь да инӧд торкалӧмысь ӧлӧдан, налысь инӧдъяс да оланпас серти интересъяс доръян юкӧнын медтӧдчана нырвизьяс серти ведомствокостса планъяс (уджтасъяс, ӧтув уджалан пӧрадокъяс);

5) пырӧдчӧны тыр арлыдтӧмъяслысь инӧдъяс да оланпас серти интересъяс дорйӧм, налӧн дӧзьӧртӧмлунысь да инӧд торкалӧмысь ӧлӧдӧм вылӧ веськӧдӧм торъя мога уджтасъяс дасьтӧмӧ да збыльмӧдӧмӧ;

6) примитӧны ӧлӧдан системаса органъяслысь да учреждениеяслысь удж бурмӧдан мераяссӧ сы бӧрын, кор видлаласны-туяласны да ӧтвывтасны ӧлӧдан системаса органъясӧн да учреждениеясӧн тыр арлыдтӧмъяслысь инӧдъяс да оланпас серти интересъяс дорйӧмсӧ могмӧдӧм, налӧн дӧзьӧртӧмлунысь да инӧд торкалӧмысь ӧлӧдӧм серти наӧн примитан мераяслӧн окталун йылысь сетӧм тӧдмӧгъяссӧ;

7) примитӧны мераяс, медым бурмӧдны ӧлӧдан системаса органъяслысь да учреждениеяслысь социальнӧй нырвизя абу коммерческӧй организацияяскӧд, ӧтйӧза ӧтувъяскӧд да религиознӧй организацияяскӧд, гражданскӧй йӧзкотырлӧн мукӧд институткӧд да гражданакӧд тыр арлыдтӧмъяслӧн дӧзьӧртӧмлунысь да инӧд торкалӧмысь ӧлӧдӧм, налысь инӧдъяс да оланпас серти интересъяс дорйӧм, найӧс социально-педагогическӧя реабилитируйтӧм серти уджӧ налӧн пырӧдчӧм серти ӧтувъя уджсӧ;

8) вермӧны вынсьӧдны ӧлӧдан системаса органъяслысь да учреждениеяслысь уджсӧ туялӧм серти ведомствокостса уджалан группаяслысь составъяссӧ да пикӧ воӧм тыр арлыдтӧмъяскӧд да семьяяскӧд налысь удж нуӧдан пӧрадоксӧ, а сідзжӧ тыр арлыдтӧмъясӧс инӧд торкалӧмӧ да йӧзкотырлы паныд вӧчӧмторъясӧ кыскӧмысь ӧлӧдӧм, тыр арлыдтӧмъясӧс нартитан случайясысь да налӧн олӧм, дзоньвидзалун да мужичӧйлӧн либӧ нывбабалӧн вӧрзьӧдтӧмлун вылӧ став сикас ырыштчӧмысь ӧлӧдан удж нуӧдан пӧрадоксӧ.

2. Республиканскӧй комиссия аслас уджмогъяс серти:

1) дасьтӧ да сетӧ Коми Республикаса Веськӧдлан котырӧ тыр арлыдтӧмъяслысь инӧдъяс доръян, налӧн дӧзьӧртӧмлунысь да инӧд торкалӧмысь ӧлӧдан юкӧнын мероприятиеяс збыльмӧдӧм серти вӧзйӧмъяс;

2) сетӧ методика боксянь отсӧг, збыльмӧдӧ юӧрӧн могмӧдӧмсӧ да Коми Республикаса оланпастэчас серти мутас комиссияяслӧн удж бӧрся контроль;

3) пырӧдчӧ Коми Республикаса нормативнӧй инӧда акт балаяс дасьтӧмӧ, кутшӧмъясӧс веськӧдӧма тыр арлыдтӧмъяслӧн дӧзьӧртӧмлунысь, эновтӧмлунысь, йӧзкотырлы паныд вӧчӧмторъясысь да инӧд торкалӧмысь ӧлӧдӧм вылӧ, тыр арлыдтӧмъясӧс, кодъяс абу медицина петкӧдласъяс серти вӧдитчӧны наркотик средствоясӧн да психотропнӧй веществоясӧн, реабилитируйтӧм да ресоциализируйтӧм, тыр арлыдтӧм челядя семья дорйӧм вылӧ, видлалӧ-туялӧ налысь окталунсӧ;

4) тыр арлыдтӧмъяслысь велӧдчӧм, удж, шойччӧм, дзоньвидзалун видзӧм да медицина отсӧг, оланін вылӧ инӧдъяс да мукӧд инӧд торкалӧмъяс серти эрдӧдӧм случайяс йылысь, а сідзжӧ органъяслӧн да учреждениеяслӧн уджын тырмытӧмторъяс йылысь, мыйяс кутӧны тыр арлыдтӧмъяслӧн дӧзьӧртӧмлунысь да инӧд торкалӧмысь ӧлӧдӧмсӧ, ӧлӧдан системаса органъяслӧн да учреждениеяслӧн юӧр подув вылын примитӧ эрдӧдӧм торкалӧмъяс да тырмытӧмторъяс бырӧдан мераяс, могмӧдӧ индӧм юӧрлысь сійӧс видзигӧн да сыӧн вӧдитчигӧн йӧзӧдтӧмлунсӧ;

5) примитӧ помшуӧм сы йылысь, мый позьӧ лэдзны либӧ оз позь лэдзны йӧзӧс, кодъясӧс мыждылісны мортлӧн, семьялӧн да тыр арлыдтӧмъяслӧн олӧмлы да дзоньвидзалунлы, вӧлялы, чесьтлы да бур нимлы (стационарнӧй условиеясын психиатрическӧй отсӧг сетысь медицина организацияӧ оланпас торкалӧмӧн водтӧдӧм да суклясьӧм кындзи), олысьяслӧн дзоньвидзалунлы да йӧзкотырлӧн олан этшлы, оланподув тэчаслӧн подувъяслы да канмулӧн безопасносьтлы, мувылын став олысь йӧзлӧн мирлы да безопасносьтлы паныд, а сідзжӧ йӧзкотырлӧн безопасносьтлы паныд абу сьӧкыд мыж вӧчӧмысь да шӧркодь сьӧкыд мыж вӧчӧмысь, йӧзӧс, кодъясӧс тайӧ мыжъяс вӧчӧмын мыждӧм серти дугдісны кыскыны уголовнӧй кывкутӧмӧ абу реабилитируйтана подувъяс серти (йӧз кындзи, кодъяслысь лӧсялана удж сикас вӧчӧм вылӧ инӧдсӧ мырддьӧма ёрдлӧн помшуӧм серти), вӧчӧм мыжлысь сикассӧ да сьӧкыдлунсӧ, кадколастсӧ, мыйта кольӧма сійӧс вӧчӧмсянь, мыжлысь формасӧ, вӧчӧмторсӧ оланпас серти абуджык сьӧкыд вӧчӧм мыжъяс серти категорияӧ пыртӧмсӧ, лоӧмторъяссӧ, мыйяс петкӧдлӧны мортӧс, сы лыдын мыж вӧчӧм бӧрын мортлысь оласногсӧ, сійӧс, кыдзи видзӧдӧ удж серти кывкутана могъяс збыльмӧдӧм вылӧ, тӧд вылӧ босьтӧмӧн, а сідзжӧ мукӧд фактор тӧд вылӧ босьтӧмӧн, мыйяс сетӧны позянлун гӧгӧрвоны, лоӧ-ӧ сійӧ либӧ мӧд мортыс тыр арлыдтӧмъяслӧн олӧм, дзоньвидзалун да олан этш вылӧ ӧпаснӧйӧн, нуӧдны педагогическӧй удж, предпринимательскӧй удж да (либӧ) тыр арлыдтӧмъясӧс велӧдан, туйдӧдан, сӧвмӧдан, налысь шойччӧмсӧ да дзоньвидзалун бурмӧдӧмсӧ котыртан, медицинскӧя могмӧдан, социальнӧя доръян да социальнӧя могмӧдан юкӧнын, челядьлӧн да томуловлӧн спорт, тыр арлыдтӧмъяслӧн пырӧдчӧмӧн культура да искусство юкӧнын удж дорӧ;

6) примитӧ Коми Республика мутасын ӧлӧдан системаса органъяслӧн да учреждениеяслӧн уджын бур опыт ӧтвывтӧмсӧ да паськӧдӧмсӧ котыртан мераяс;

7) вермӧ пырӧдчыны тыр арлыдтӧм мыждӧмъясӧс, кодъясӧс видзӧны воспитательнӧй колонияясын, тыр арлыдтӧмъясӧс, кодъяс олӧны торъя велӧдан-туйдӧдан учреждениеясын, ресоциализируйтӧм серти уджӧ, кутшӧмъяс меститчӧны Россия Федерацияса мукӧд субъектын, вермӧ урчитӧм пӧрадокын ветлыны индӧм учреждениеясӧ;

8) дасьтӧ Коми Республика мутасын тыр арлыдтӧмъяслӧн дӧзьӧртӧмлунысь да инӧд торкалӧмысь ӧлӧдан удж йылысь отчётъяс да Коми Республикаса Веськӧдлан котырӧн урчитӧм пӧрадокын ыстӧ найӧс Коми Республикаса Веськӧдлан котырӧ, Коми Республикаса олӧмӧ пӧртысь власьт органъясӧ, меставывса асвеськӧдлан органъясӧ;

9) збыльмӧдӧ Россия Федерацияса оланпастэчасӧн да Коми Республикаса оланпастэчасӧн урчитӧм мукӧд уджмог.

3. Мутас комиссияяс асланыс уджмогъяс серти:

1) дасьтӧны лӧсялана органъяскӧд либӧ учреждениеяскӧд ӧтув торъя велӧдан-туйдӧдан пӧдса учреждениеясын тыр арлыдтӧмъясӧс видзӧмкӧд йитчӧм юалӧмъяс серти, а сідзжӧ Россия Федерацияса оланпастэчасӧн урчитӧм мукӧд юалӧм серти ёрдӧ сетан материалъяс;

2) сетӧны сӧгласлун велӧдан удж збыльмӧдысь организацияяслы тыр арлыдтӧм велӧдчысьясӧс вӧтлӧм вылӧ, кодъяслы тырӧма 15 арӧс да кодъяс эз босьтны подув тшупӧда ӧтувъя тӧдӧмлун;

3) сэк, кор эм тыр арлыдтӧм велӧдчысьлӧн бать-мам либӧ оланпас серти мукӧд петкӧдлысь да велӧдан юкӧнын веськӧдлысь меставывса асвеськӧдлан орган сӧгласлун, сетӧны сӧгласлун сы вылӧ, медым тыр арлыдтӧм, кодлы тырӧма 15 арӧс, мунӧма подув тшупӧда ӧтувъя тӧдӧмлун босьттӧдз общеобразовательнӧй организацияысь. Мутас комиссияяс тыр арлыдтӧмлӧн, кодлы тырӧма 15 арӧс да коді мунӧма общеобразовательнӧй организацияысь подув тшупӧда ӧтувъя тӧдӧмлун босьттӧдз, бать-мамкӧд (оланпас серти петкӧдлысьяскӧд) да велӧдан юкӧнын веськӧдлысь меставывса асвеськӧдлан органъяскӧд ӧтув тӧлысся кадколастысь оз сёрджык примитӧны татшӧм тыр арлыдтӧмӧн подув тшупӧда ӧтувъя велӧдан уджтассӧ мӧд велӧдчан формаын водзӧ велӧдан да сылӧн сӧгласлун серти уджӧн могмӧдан мераяс;

4) сетӧны отсӧг тыр арлыдтӧмъяслы олӧм лӧсьӧдӧмын, кодъясӧс мездӧмаӧсь уголовнӧй мыж вештан системаса учреждениеясысь либӧ кодъяс бӧр локтӧмаӧсь торъя велӧдан-туйдӧдан учреждениеясысь, а сідзжӧ кодъяс сулалӧны учёт вылын уголовнӧй мыж вештан инспекцияясын, отсалӧны индыны, кутшӧм ногӧн позьӧ лӧсьӧдны олӧмсӧ мукӧд тыр арлыдтӧмлысь, кодъяслы колӧ канмусянь отсӧг, сетӧны тыр арлыдтӧмъясӧс уджӧн могмӧдӧм серти отсӧг (налӧн сӧгласлун серти);

5) Россия Федерацияса оланпастэчасӧн да Коми Республикаса оланпастэчасӧн урчитӧм случайясын да пӧрадокын примитӧны тыр арлыдтӧмъяс, налӧн бать-мам либӧ оланпас серти мукӧд петкӧдлысь вылӧ тӧдчана мераяс;

6) бать-мамлӧн либӧ оланпас серти мукӧд петкӧдлысьлӧн, а сідзжӧ тыр арлыдтӧмъяслӧн, налы кӧ тырис 14 арӧс, асланыс сӧгласлун серти психолого-медико-педагогическӧй комиссиялӧн кывкӧртӧд подув вылын примитӧны 8 арӧссянь 18 арӧсӧдз тыр арлыдтӧмаясӧс, кодъяслы колӧ педагогика боксянь торъя велӧданног, торъя велӧдан-туйдӧдан восьса учреждениеясӧ индӧм йылысь помшуӧмъяс;

7) примитӧны торъя велӧдан-туйдӧдан восьса учреждениеясысь тыр арлыдтӧмъясӧс вӧтлӧм йылысь шуӧмъяс;

8) дасьтӧны лӧсялана муниципальнӧй юкӧнлӧн мутасын тыр арлыдтӧмъяслӧн дӧзьӧртӧмлунысь да инӧд торкалӧмысь ӧлӧдӧм серти удж йылысь отчётъяссӧ да Коми Республикаса Веськӧдлан котырӧн урчитӧм пӧрадокын ыстӧны найӧс Коми Республикаса Веськӧдлан котырӧ, Коми Республикаса олӧмӧ пӧртысь власьт органъясӧ, меставывса асвеськӧдлан органъясӧ;

9) видлалӧны тыр арлыдтӧмъясӧн, кодъясӧс оз на позь кыскыны уголовнӧй кывкутӧмӧ сы вӧсна, мый налы абу на тырӧма уголовнӧй кывкутӧмӧ кыскыны позяна арлыдыс, йӧзкотырлы ӧпаснӧй вӧчӧмторъяс вӧчӧм йылысь юӧрсӧ (материалъяссӧ) да примитӧны на вылӧ тӧдчана мераясӧн вӧдитчӧм йылысь либӧ ёрд водзын торъя велӧдан-туйдӧдан пӧдса учреждениеясӧ найӧс овмӧдӧм йылысь ходатайствуйтӧм йылысь помшуӧмъяс, а сідзжӧ тыр арлыдтӧмъяслысь, налӧн бать-мамлысь либӧ оланпас серти мукӧд петкӧдлысьлысь ходатайствояссӧ, корӧмъяссӧ, норасьӧмъяссӧ да мукӧд шыӧдчӧмсӧ, мый пырӧны комиссияяслӧн урчитӧм удж юкӧнӧ;

10) видлалӧны тыр арлыдтӧмъясӧн, налӧн бать-мамӧн (оланпас серти петкӧдлысьясӧн) либӧ мукӧд йӧзӧн вӧчӧм административнӧй инӧд торкалӧмъяс йылысь делӧяс, кутшӧмъяс пырӧны Административнӧй инӧд торкалӧмъяс йылысь Россия Федерацияса кодекс да «Коми Республикаын административнӧй кывкутӧм йылысь» Коми Республикаса Оланпас серти мутас комиссияяслӧн компетенцияӧ;

11) Россия Федерацияса оланпастэчасӧн урчитӧм пӧрадокын шыӧдчӧны ёрдӧ тыр арлыдтӧмлӧн дзоньвидзалунлы, сылӧн эмбурлы, да (либӧ) сьӧлӧмлы дой вӧчан лёктор бергӧдан юалӧмъяс серти;

12) сӧгласуйтӧны торъя велӧдан-туйдӧдан пӧдса учреждениеясса администрацияяслысь представлениеяс (кывкӧртӧдъяс), кутшӧмъясӧс сетӧны индӧм учреждениеяслӧн меститчанін серти ёрдъясӧ:

а) торъя велӧдан-туйдӧдан пӧдса учреждениеын тыр арлыдтӧмлысь олан кадколастсӧ нюжӧдӧм йылысь индӧм учреждениеын тыр арлыдтӧмлӧн ёрдӧн урчитӧм олан кадколаст помассьытӧдз ӧти тӧлысьысь оз сёрджык;

б) тыр арлыдтӧмлысь торъя велӧдан-туйдӧдан пӧдса учреждениеын олӧмсӧ индӧм учреждениелӧн психолого-медико-педагогическӧй комиссиялӧн кывкӧртӧд подув вылын ёрдӧн индӧм кадколаст помассьытӧдз дугӧдӧм сэк, кор тыр арлыдтӧм оз нуждайтчы тайӧ тӧдчана мераӧн водзӧ вӧдитчӧмын (торъя велӧдан-туйдӧдан пӧдса учреждениеӧ тыр арлыдтӧмлӧн воан лунсянь 6 тӧлысьысь оз водзджык) либӧ сэк, кор сылысь аддзӧма висьӧмъяс, кутшӧмъяс торкӧны сійӧс торъя велӧдан-туйдӧдан пӧдса учреждениеын видзӧмсӧ да велӧдӧмсӧ;

в) арлыд, дзоньвидзалун вӧсна, а сідзжӧ сійӧс реабилитируйтӧм вылӧ медбур условиеяс лӧсьӧдӧм могысь тыр арлыдтӧмӧс торъя велӧдан-туйдӧдан мӧд пӧдса учреждениеӧ вуджӧдӧм йылысь;

г) тыр арлыдтӧмлӧн торъя велӧдан-туйдӧдан пӧдса учреждениеын олан кадколастсӧ бӧр заводитӧм йылысь сэк, кор сійӧ аснаукӧн мунӧма индӧм учреждениеысь, индӧм учреждениеӧ отпускысь бӧрсӧ абу локтӧма, а сідзжӧ тыр арлыдтӧмӧн торъя велӧдан-туйдӧдан пӧдса учреждениеын олӧмысь ӧтдортчан мукӧд случайын;

13) канму удж лӧсялана инспекциякӧд ӧтув сетӧны удж сетысьлӧн водзмӧстчӧм серти 18 арӧсӧдз уджалысьяскӧд удж йылысь сёрнитчӧмсӧ дугӧдӧм вылӧ сӧгласлун (организация бырӧдан либӧ ас вылӧ уджалысьлысь уджсӧ дугӧдан случайяс кындзи);

14) пырӧдчӧны тыр арлыдтӧмъяслысь инӧдъяс да оланпас серти интересъяс доръян юалӧмъяс серти Коми Республикаса нормативнӧй инӧда акт балаяс дасьтӧмӧ;

15) координируйтӧны ӧлӧдан системаса органъясӧн да учреждениеясӧн сійӧ категория йӧз серти торъя ӧлӧдан удж нуӧдӧмсӧ, кодъясӧс индӧма «Тыр арлыдтӧмъяслӧн дӧзьӧртӧмлунысь да инӧд торкалӧмысь ӧлӧдан системалӧн подувъяс йылысь» Федеральнӧй оланпаслӧн 5 статьяын;

16) вынсьӧдӧны торъя ӧлӧдан удж нуӧдан ведомствокостса планъяс (уджтасъяс) либӧ примитӧны челядьлысь инӧдъяс да интересъяс доръян стӧч мераяс збыльмӧдӧм йылысь шуӧмъяс сэк, кор «Тыр арлыдтӧмъяслӧн дӧзьӧртӧмлунысь да инӧд торкалӧмысь ӧлӧдан системалӧн подувъяс йылысь» Федеральнӧй оланпаслӧн 5 статьяын индӧм йӧз серти торъя ӧлӧдан удж нуӧдӧм могысь колӧ вӧдитчыны ӧлӧдан системаса некымын органлӧн да (либӧ) учреждениелӧн ресурсъясӧн, да видзӧдӧ найӧс олӧмӧ пӧртӧм бӧрся;

17) отсалӧны корны социальнӧй нырвизя абу коммерческӧй организацияясӧс да ӧтйӧза ӧтувъясӧс збыльмӧдны торъя ӧлӧдан удж нуӧдан ведомствокостса планъяс (уджтасъяс);

18) збыльмӧдӧны Россия Федерацияса оланпастэчасӧн да Коми Республикаса оланпастэчасӧн урчитӧм мукӧд уджмог.».

**3 статья.** Тайӧ Оланпасыс вынсялӧ сійӧс официальнӧя йӧзӧдӧмсянь дас лун кольӧм бӧрын.

Коми Республикаса Веськӧдлан котырлы примитны ассьыс нормативнӧй инӧда актъяссӧ тайӧ Оланпас серти.

Коми Республикаса Юралысь В.В. Уйба

Сыктывкар

2020 вося йирым тӧлысь 26 лун

61-РЗ №

Пас лыд 15339